Medicinska tetovaža u Americi sve popularnija
Tetovaža je manji kirurški zahvat pa je uputno o njoj prvo posvjetovati se s liječnikom
Mnogi, naročito mladi, u tetovaži vide kreativan i umjetnički način izražavanja i prenošenja onoga što osjećaju. Nekima, tetovaža može spasiti život, kada ona sadrži osobne zdravstvene informacije. Medicinska tetovaža je sve popularnija... Za manje od sat vremena, Robin Rhoderick je dobila ono što je dugo željela. Njezina nova, permanentna zdravstvena kartica ističe njezin zdravstveni problem – kongenitalnu adrenalnu hiperplaziju. “To jednostavno znači da nadbubrežna žlijezda ne radi kako treba. Primam steroide dnevno i ako dođe do krize, moj život može biti u opasnosti.” Robin Rhoderick je prije morala nositi medicinsku narukvicu s upozorenjem i informacijama. Sada ju je zamijenila tetoviranim znakom. Tattoo umjetnik Jeffery Grimet, vlasnik salona Soul Ink, u mjestu Mount Airy, u saveznoj državi Maryland, kaže da je razgovor koji vodi s mušterijama prije tetoviranja najvažniji dio procesa. “To mi pomaže da fizički predočim sebi ono što su oni zamislili i onda to prenosim na sam dizajn.” Odluku o mjestu tetovaže Jeffery također prepušta mušteriji. Ali, ona mora biti, ističe on, na vidno dostupnom mjestu na tijelu, kako bi ga medicinsko osoblje moglo jasno vidjeti u hitnim slučajevima. “Područje ručnog zgloba dobro je mjesto," kaže Grimet. "Kad mjere puls, odmah će ga vidjeti.” Na tom je mjestu i Ryan Merchant dao napraviti tetovažu prije više od godinu dana. To je njegova peta. Merchantu je, prije 13 godina, postavljena dijagnoza šećerne bolesti. Električar je po struci i tetovaža je za njega praktičnija i sigurnija od metalne narukvice koju je nekada nosio. “Metal ne želite na sebi imati kad radite sa strujom pa sam narukvicu uvijek morao skidati prije posla.” Tetovaža je manji kirurški zahvat pa je uputno o njoj prvo porazgovarati s liječnikom, ističe, u intervjuu preko Skypea, endokrinolog dr. Saleh Aldasouqi. “Ako nije izvedena kako treba, u ovlaštenim salonima, sa čistim i steliziranim instrumentima, može doći do infekcije.” Medicinska zajednica, naglašava dr. Aldasouqi, mora odrediti neke smjernice za standardiziranje procesa. No, sve se više i više njegovih pacijenata, dodaje on, odlučuje za medicinsku tetovažu i s njom su zadovoljni. “Svakako možemo reći da se radi o trendu među pacijentima, posebice onima koji imaju dijabetes.” Jeffery Grimet također potvrđuje da sve više ljudi dolazi u njegov salon zbog medicinske tetovaže. “Rekao bih – 60 do 80 osoba godišnje.” Novi je trend, priznaje Grimet, dobar za biznis i on očekuje njegov porast.